Julie Skovsby (S), 2008-04-21:
Tak for det.
For dyrenes skyld kan vi Socialdemokrater ikke stemme for Dansk Folkepartis forslag om oprettelse af en særlig dyreværnsafdeling.
Efter nøje at have gennemlæst forslaget om at samle viden og kompetencer på dyreværnsområdet i politiet i en enkelt afdeling vil det efter min bedste overbevisning være et katastrofalt fejltrin for Folketinget at stemme for beslutningsforslaget.
Et dyreværnspoliti kan være rigtig mange forskellige ting.
Det engelske dyreværnspoliti er da også meget anderledes end det dyreværnspoliti, som man eksempelvis kender fra USA.
De amerikanske dyreværnsbetjente ligner nok mere de danske dyreværnsbetjente, der som følge af politiforliget er ved at blive efteruddannet lige nu, end de ligner de engelske dyreværnsbetjente.
For det første: Skal dyreværnspolitiet være inden for og en del af det almindelige politi?
Og for det andet: Skal dyreværnsbetjentene være rigtige betjente, som har gennemgået politiuddannelsen?
Vi Socialdemokrater svarer ja til begge spørgsmål.
For os er det meget vigtigt ikke at skabe et B-hold af betjente eller et politi, som ikke er et rigtigt politi.
Den 1. november 2007, det vil sige, lige inden jeg selv blev valgt til Folketinget, kunne man på Dyrenes Beskyttelses hjemmeside læse en pressemeddelelse med overskriften »Dyreværnspoliti er godt på vej«.
Budskabet er klart.
Det politiforlig, der trådte i kraft den 1. januar 2007, medfører reelt, at der bliver etableret et dyreværnspoliti inden for politiet.
Så igen: Hvis man er tilhænger af et dyreværnspoliti, skal man tage stilling til, om man ønsker at gå Dansk Folkepartis vej eller den vej, som politiforliget peger hen imod.
På to meget væsentlige områder er der stor forskel på, hvilken vej man vælger.
Så spørgsmålet er, om man ønsker en centralisering kontra det lokale.
I Dansk Folkepartis forslag ønsker man en national, centralistisk dyreværnsafdeling.
I politiforliget er målet et lokalt dyreværnspoliti, hvor der er dyreværnsbetjente til stede ude lokalt i hver enkelt politikreds.
I Dansk Folkepartis forslag er der tale om et nyt fag på politiskolen, som alle politielever skal gennemføre.
I politiforliget er det altså ikke et nyt fag på politiskolen, men derimod handler det om efteruddannelse af betjente, som har arbejdet mange år i politiet, herunder med dyreværnssager.
Vi vil arbejde for et lokalt dyreværnspoliti, hvor betjente med erfaring og lyst til dyreværnsområdet efteruddannes.
Vi ved, at det er rigtig vigtigt, at politiet reagerer hurtigt, når dyr bliver mishandlet eller udsat for vanrøgt.
Derfor er det nødvendigt, at dyreværnsbetjentene er til stede ude lokalt og altså ikke i en såkaldt national dyreværnsafdeling.
Dansk Folkeparti skriver, at de ønsker, at politiet samler ressourcerne på dyreværnsområdet i den foreslåede nationale dyreværnsafdeling.
Dermed er konsekvensen af Dansk Folkepartis forslag, at man flytter de lokale ressourcer, der er afsat til de lokale dyreværnspoliti, til en enkelt national dyreværnsafdeling.
En sådan handling vil have store konsekvenser for rigtig mange dyr i Danmark - konsekvenser, som vi Socialdemokrater ikke vil acceptere.
Derfor kan vi ikke støtte beslutningsforslaget.